假守蓬州視事二十日以臺章罷黜行至溫湯作此以寄同僚二十韵
作者：馮時行
朝代：宋

paragraphs: 聯事春將半，去官春未歸。
儒冠真蹭蹬，祖席有光輝。
罷遣親刀筆，勾牽坐釣磯。
同寮多俊彥，投老失親依。
坐席丘無煖，扁舟蠡亦肥。
泉聲清夢寐，山色浄裳衣。
竹杖隨時拄，山杯信手揮。
荷天將土苴，爲我易煙霏。
州縣徒勞耳，簞瓢殆庶幾。
不糜公廩粟，元長故山薇。
白髮心猶壯，丹途計益非。
人生今殄瘁，世路只歔欷。
苦潦人將溺，思援手病痱。
道孤誰歎息，迹蹇共嘲譏。
去矣猶迴首，憂之欲奮飛。
古今難骨鯁，風俗易脂韋。
深峽真浮海，溫泉當浴沂。
空山猿擇木，豐草馬辭鞿。
已遂孤雲遠，猶通一徑微。
年年如問信，深覓薜蘿扉。